《出其东门行》
宋代·高斯得

君不见会稽太守第五伦，罢官潜去逃吏民。
不知当时何所畏，乘船夜渡曹娥津。
只缘惠爱入人髓，攀车叩马千万群。
使君若不行诡道，爱河浩渺能抽身。
旧闻吴兴解郡绶，归路南指朝天京。
尔来史项后先去，云何却出东城堙。
横山伺候不知数，携壶挈榼相邀迎。
使君自揣非寿我，西子不洁将污人。
水军二百耀南路，三更一舸临湖门。
会稽吴兴迹相似，谁知爱恶殊其情。
畏匡戒薛圣贤有，岂比汝曹祗自焚。
嗟哉后人说监此，慎忽继踵成三人。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。